በኢትዮጵያ እየተመዘገበ ያለው ዕድገት ለአፍሪካ አገራት ሞዴል ነው
በኢትዮጵያ እየተመዘገበ ያለው ፈጣን እድገት ለሌሎች የአፍሪካ አገራት በሞዴልነት ሊወሰድ እንደሚችል የአለም ባንክ አስታወቀ።10 አባላት ያሉት የአለም ባንክ ከፍተኛ የአመራሮች ቦርድ ባንኩ ከኢትዮጵያ ጋር ስላለው ግንኙነትና በቀጣይ በሚያደርጋቸው ድጋፎች ዙሪያ ከጠቅላይ ሚኒስትር ኃይለማርያም ደሳለኝ ጋር ተወያይቷል።በባንኩ የአፍሪካ ጉዳዮች ዋና ዳይሬክተር ፒተር ላሮስ ከውይይቱ በኋላ እንደገለጹት “ኢትዮጵያ በተከታታይ እያስመዘገበች ያለው ፈጣን የኢኮኖሚ እድገት ለሌሎች የአህጉሩ አገራት ተሞክሮ ይሆናል”።“አገሪቱ ካስመዘገበችው ፈጣን የኢኮኖሚ እድገት ባሻገር የደቡብ-ደቡብ የኢኮኖሚ ትብብር እንዲጠናከር የምታደርገው ጥረትም ሌላኛው በተሞክሮ የሚጠቀስላት ተግባር ነው” ብለዋል።“የአለም ባንክ ለዚህ የኢኮኖሚ እድገት እውቅና አለው” ያሉት ሚስተር ላሮስ “ባንኩና ኢትዮጵያ እጅግ በጣም ጥሩ ግንኙነት አላቸው፣ ወደፊትም ይህን ግንኙነት የበለጠ አጠናክረው መሄድ አለባቸው” ሲሉ ገልጸዋል።የባንኩ ከፍተኛ አመራሮች የቦርድ አባል አሌክስ ፎክስሌይ በበኩላቸው “የኢትዮጵያ መንግስት በድህነት ቅነሳና በአጠቃላይ የኢኮኖሚ እድገት ስኬቶችን አስመዝግቧል” ነው ያሉት።በውይይቱ ባንኩ ከመንግስት ጋር በትብብር የሰራቸውን ተግባራት መገምገሙንና በቀጣይ አምስት አመታትም አጋርነቱን እንደሚቀጥል ሚስተር ፎክስሌይ ተናግረዋል።በውይይቱ የተሳተፉት የገንዘብና የኢኮኖሚ ልማት ሚኒስትር አቶ ሱፊያን አህመድ እንዳሉት የውይይቱ አላማ የአለም ባንክ እስካሁን ለኢትዮጵያ በተለያዩ የልማት ዘርፎች ሲያደርግ የነበረውን ድጋፍ መዳሰስና በቀጣይም ስለሚደረጉ ትብብሮች መምከር ነው።የባንኩ ተወካዮች ኢትዮጵያ በትምህርት፣ በጤና፣ በግሉ ዘርፍና በመሰረተ-ልማት ዝርጋታ ያሳየችውን ለውጥ ለሌሎች በባንኩ ድጋፍ ለሚደረግላቸው አካላት ማካፈል ይፈልጋሉም ነው ያሉት።ኢትዮጵያ ከቅርብ አመታት ወዲህ እያስመዘገበችው ስላለችው እድገት ልምድ ለኢትዮጵያ ብቻ ሳይሆን ለሌሎችም ታዳጊ አገሮች ለመቀመር የባንኩ አመራሮች ፍላጎት እንዳላቸውም አቶ ሶፊያን ተናግረዋል።አቶ ሶፊያን እንዳሉት ባንኩ ለኢትዮጵያ የሚያደርገውን ድጋፍ የሚቀጥል ሲሆን በኢትዮጵያ እየተመዘገበ ላለው እድገት የባንኩ ተወካዮች ያላቸውን አድናቆት ገልጸዋል።እንደ ኢዜአ ዘገባ ኢትዮጵያ በጤና፣ በመንገድ፣ በትምህርት፣ በግብርና፣ በአቅም ግንባታ፣ በኢንዱስትሪ ዘርፍና በሌሎችም የኢኮኖሚ መስኮች ለምታደርጋቸው ክንውኖች የአለም ባንክ የብድርና የእርዳታ አቅርቦት ያደርጋል።